
În România sunt peste 200.000 de pacienţi oncologici, ceea ce este „dramatic 
pentru starea de sănătate a unei populaţii”, a declarat, luni, preşedintele CNAS, 
Valeria Herdea. 


„Din păcate, avem 207.722 de pacienţi cu cancer şi tot din păcate avem 2.700 de 
copii şi vorbesc de copii minori care suferă de aceste afecţiuni oncologice, ceea ce 


este dramatic pentru starea de sănătate a unei populaţii”, a spus Herdea, 
potrivit Agerpres. 


Întrebată în ce situaţie este CNAS cu plata concediilor medicale, Herdea a răspuns 
acestea se vor plăti eşalonat. 


„Concediile medicale se vor plăti eşalonat pentru că nu se pot face altfel. Plătim un 
procent în fiecare lună pentru a putea eşalona pe parcursul întregului an, de comun 
acord cu Ministerul de Finanţe”, a susţinut preşedintele CNAS. 


Herdea a mai precizat că evaluarea făcută la nivelul cabinetelor medicilor de familie 
se află la final şi s-au constatat „sub 1% derapaje”. Potrivit şefei CNAS, verificarea 
medicilor de familie s-a făcut eşantionat. 


Herdea a anunţat că la nivelul CNAS, începând cu 1 martie, se va derula o campanie 
de comunicare către pacienţi în aşa fel încât fiecare să înţeleagă că o persoană 
asigurată are „drepturi şi obligaţii”. 


„Dreptul la serviciu medical înseamnă şi obligaţie de a trece pe la medicul tău de 
familie în aşa fel încât să poţi să îl ajuţi. Asta se face în toate ţările civilizate şi cred că 
modelul vest european este de preluat şi la noi“, a susţinut preşedintele CNAS. 

Cimpoi Adrian 


Cimpoi Adrian este absolvent al Universităţii din București. După o perioadă în 
care a fost redactor și reporter pentru un post de televiziune, a decis să-și 
continuie drumul în presa scrisă. 

